Nóg ŉ kind verdrink in PotchefstroomArgieffoto ŉ Sesjarige kind het ook Woensdag in Potchefstroom verdrink, op dieselfde dag wat ŉ driejarige in dié dorp in Noordwes verdrink het. “Die sesjarige dogtertjie se voog het haar omstreeks 16:25 gestuur om lekkergoed te gaan koop by ŉ snoepie en sy en twee maatjies het soontoe gestap,” het sers. Kelebogile Moleko, woordvoerder van die polisie, gesê. Volgens berigte het die drie kinders twee blokke verder na ŉ huis toe gegaan in Henrystraat, Promoza, om daar te gaan swem. “Die werknemer by die huis het eers gaan ondersoek instel toe sy kinders hoor skree het,” het Moleko bygevoeg. “Sy het gesien die kind het verdrink.” Paramedici het die kind op die toneel dood verklaar. Die polisie stel ondersoek in. Maroela Media het Woensdag berig ŉ driejarige het in ŉ swembad in die dorp verdrink. Klik hier om meer te lees.